Document ID: 32014R0278

VYKONÁVACIE NARIADENIE KOMISIE (EÚ) č. 278/2014
z 19. marca 2014,
ktorým sa mení nariadenie (EÚ) č. 185/2010, pokiaľ ide o objasnenie, harmonizáciu a zjednodušenie využívania zariadení na stopovú detekciu výbušnín
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 4 ods. 3,
keďže:
(1)
Zo skúseností z vykonávania nariadenia Komisie (EÚ) č. 185/2010 (2) vyplýva potreba revízie spôsobu, akým sa spoločné základné normy využívania zariadení na stopovú detekciu výbušnín (ďalej len „ETD“) vykonávajú.
(2)
Je potrebné objasniť, harmonizovať alebo zjednodušiť špecifické opatrenia bezpečnostnej ochrany letectva týkajúce sa využívania ETD, aby sa zlepšila právna zrozumiteľnosť, štandardizoval spoločný výklad právnych predpisov a posilnilo zaistenie optimálneho vykonávania spoločných základných noriem bezpečnostnej ochrany letectva.
(3)
Zmeny sa týkajú opatrení, ktorými sa opisuje povolené využívanie ETD súvisiace s detekčnou kontrolou cestujúcich, iných osôb ako cestujúcich, príručnej batožiny, podanej batožiny, nákladu, poštových zásielok, dodávok potrebných počas letu a letiskových dodávok, ako aj technické požiadavky na bezpečnostné zariadenie ETD.
(4)
Nariadenie (EÚ) č. 185/2010 by sa preto malo zodpovedajúcim spôsobom zmeniť.
(5)
Opatrenia stanovené v tomto nariadení sú v súlade so stanoviskom Výboru bezpečnostnej ochrany civilného letectva,
PRIJALA TOTO NARIADENIE:
Článok 1
Príloha k nariadeniu (EÚ) č. 185/2010 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. marca 2014

Labels: 7
8
1